
Celovita prenova objekta mestne uprave – nekdanjega Delavskega doma

Murska Sobota, 2. september 2025 – V začetku avgusta so se začela dela celovite prenove objekta mestne uprave – nekdanjega Delavskega doma. Gre za pomembno naložbo v središču mesta, s katero občina posodablja enega ključnih upravnih objektov ter izboljšuje pogoje za zaposlene in uporabnike storitev občinske uprave in delno Upravne enote Murska Sobota.
Z izvedbo obnove bo bistveno izboljšana funkcionalnost objekta, saj bodo lahko do vseh etaž v objektu dostopale tudi gibalno ovirane osebe, bistveno pa bo izboljšana tudi energetska učinkovitost objekta. Ker predstavlja objekt Delavskega doma pomembno stavbno dediščino arhitekta Ferija Novaka, bo prenova bistveno prispevala tudi k oživitvi mestnega središča. 
Celotna stavba Delavskega doma je sestavljena iz dveh objektov (starejši vzhodni del in mlajši južni del) in predstavlja objekt varovane kulturne dediščine, zato je pri prenovi potrebno dosledno upoštevati pogoje Zavoda za varstvo kulturne dediščine Republike Slovenije, PE Maribor ter drugih pristojnih institucij. Prenova se bo izvajala na celotnem starejšem delu Delavskega doma (s strani Slovenske ulice) in na delu novejšega dela, vzdolž Trga Martina Luthra. Obnove bodo tako deležni vsi prostori v rabi mestne uprave Mestne občine Murska Sobota in sicer v pritličju ter vseh zgornjih treh nadstropjih, prostori Javnega stanovanjskega sklada Mestne občine Murska Sobota ter delno tudi prostori Upravne enote Murska Sobota v pritličju (prostori, kjer se nahajajo sprejemna pisarna, blagajne, sprejemna okenca in matične zadeve). V etažah se v prostore upravne enote ne bo posegalo. Obnova strehe je predvidena za celotno stavbo Delavskega doma.
Dela so razdeljena v več sklopov in obsegajo naslednje vrste del: 
· izvedba fasade s toplotno izolacijo, 
· izvedba toplotne izolacije strehe in zamenjava strešne kritine 
· zamenjava stavbnega pohištva, 
· prenova razsvetljave in strojnih instalacij, 
· prehod na obnovljive vire ogrevanja in prezračevanja (VRV sistem)
· dograditev vhodne avle z dvigalom za gibalno ovirane osebe.
Dvigalo bo dograjeno z zahodne strani iz smeri Kardoševe ulice. Investicija poleg dvigala vključuje tudi druge ukrepe za gibalno ovirane, slepe in slabovidne ter druge ranljive osebe. Na dozidanem delu in pritličnem delu obstoječe strehe je predvidena zelena streha.
Dela so se pričela v začetku avgusta z izvedbo fasaderskih del, ki bodo trajala predvidoma do februarja 2026. Izvajalec del je Slikopleskarstvo in fasaderstvo Merica d.o.o. Konec avgusta sledi pričetek prenove strehe, ki jo bo izvajalo podjetje Strehe FM d.o.o.. Za prenovo notranjosti objekta, ki vključuje obnovo strojnih in elektro instalacij, ogrevanja in prezračevanja ter prizidek avle z dvigalom je bil izbran izvajalec Blisk Montaža d.o.o. Izvedba teh del je načrtovana do konca aprila 2026. Za zamenjavo stavbnega pohištva je bilo prav tako najugodnejše podjetje Blisk Montaža d.o.o.   

Ocenjena vrednost celotne investicije znaša okrog 3,2 milijona evrov. Projekt »Prenova Delavskega doma« bo sofinanciran z evropskimi sredstvi v okviru mehanizma celostnih teritorialnih naložb namenjenih projektom urbane prenove. Višina sofinanciranja znaša 100% upravičenih stroškov (85% EU del in 15% RS del), tako da je projekt skoraj v celoti sofinanciran z evropskimi sredstvi, manjši del neupravičenih stroškov pa financira mestna občina s svojimi proračunskimi sredstvi. V letu 2024 je bila izdelana projektna in investicijska dokumentacija, ki se je delno dopolnjevala še v letu 2025. Izvedba je načrtovana v obdobju od avgusta 2025 do predvidoma aprila 2026. Administrativni zaključek projekta se načrtuje konec leta 2026.

Župan Mestne občine Murska Sobota, Damjan Anželj, je ob začetku te pomembne naložbe dejal: "Obnova Delavskega doma je pomemben korak v procesu prenove in modernizacije mestne infrastrukture. Gre za stavbo z zgodovino, ki bo s prenovo postala energetsko učinkovitejša, sodobnejša in bolj prijazna tako zaposlenim kot občanom. Z investicijo ne izboljšujemo le pogojev dela, temveč tudi podobo mestnega jedra."

V času izvajanja gradbenih del se pričakujejo občasne začasne motnje v dostopu ali gibanju v neposredni okolici objekta. Mestna občina Murska Sobota zato občanke in občane oziroma uporabnike in uporabnice upravnih storitev  prosi za razumevanje in strpnost.

Dodatne informacije:
Vida Lukač
T: 02 525 16 18, 031 323 555
E: vida.lukac@murska-sobota.si

